AaB kommer til at kæmpe om DM-guldet uden deres normale førstemålmand, Karim Zaza. Det står klart, efter at han onsdag formiddag fik sin venstre skulder skannet. - Jeg kommer ikke til at spille igen resten af foråret. Men umiddelbart tyder det ikke på, at det er så alvorligt, som jeg var bange for. Jeg frygtede, at der var tale om rigtig lang tid, inden jeg kunne gå i gang igen, siger Karim Zaza. - Det endelige svar får jeg først, når der er en specialist, der har gennemgået de 100 billeder, der blev taget. Og det bliver formentlig først i morgen torsdag, siger han. Karim Zaza har tidligere været ramt af en lignende skade, som holdt ham uden for banen i adskillige måneder. Med den tidligere FC København- og Brøndby-målmands skade kommer AaB til at spille med den blot 20-årige Kenneth Stenild som sidste skanse i de resterende ni kampe, hvor klubben skal forsøge at hente sit første DM-guld siden 1999. Kenneth Stenild fik søndag SAS Liga-debut i 0-2-nederlaget i Herning mod FC Midtjylland. /ritzau/
AaB-målmanden Karim Zaza er ude resten af foråret, men han er alligevel optimistisk, fordi skulderskadens omfang ser ud til at være mindre end forventet.